ועדת הפנים ואיכות הסביבה, כנסת 15, פרוטוקול מספר 140, 2000-07-19 08:30

דוד אזולאי: אני פותח את הישיבה.

דוד אזולאי: על סדר-היום: הצעת חוק קביעת הזמן (הוראת שעה), התש"ס-2000 אנחנו מכינים אותה לקריאה שנייה ושלישית.

אברהם פורז: אני מבקש לרשום הסתייגות לשם החוק כדי שאוכל לדבר במליאה.

אברהם פורז: ההסתייגות תהיה לשם החוק: הצעת חוק קביעת זמן שעון הקיץ לשנים 2000 עד 2004.

אברהם פורז: אני חושב שהעניין סביר.

אברהם פורז: אני שלם בעניין זה.

דוד אזולאי: חבר-הכנסת גפני מבקש לרשום הסתייגות.

דוד אזולאי: אני לא יודע אם הוא מתכוון לזה או שהוא רוצה רק לדבר.

אברהם פורז: מה ההסתייגות שלו?

אברהם פורז: הוא רוצה לשנות מועדים?

מרים פרנקל-שור: כן.

אברהם פורז: אני לא מסכים לשנות מועדים.

אברהם פורז: אני מציע, הוא לא בא, הוא איננו, אין הסתייגות.

דוד אזולאי: נשמע חוות דעת משפטית.

מרים פרנקל-שור: אני חושבת שחבל שחבר-הכנסת גפני לא פה, מכיוון שאם ההסתייגות שלו תעבור במליאה זה ממוטט את כל הפשרה.

מרים פרנקל-שור: אם הצעת החוק הזה לא מתקבלת, חייב חבר-הכנסת גפני להבין שאז בג"ץ יפסוק בעניין.

מרים פרנקל-שור: לכן אני חושבת שראוי שהוא יחשוב לפני שמגישים את שתי ההסתייגויות כי זה עלול למוטט את הצעת הפשרה ואז לא ברור מה יהיה גורל הצעת החוק.

יחזקאל לביא: אני מבין שיש לו בעיה של שנתיים לגבי הסיום.

אברהם פורז: לכולם יש בעיות בהתחלה, בסיום ובאמצע.

אברהם פורז: התפשרנו.

יחזקאל לביא: הוא שאל אותי כמי שאחראי על החישוב, מה השעות במדויק.

יחזקאל לביא: אמרתי לו את השעות במדויק.

יחזקאל לביא: הוא אמר לי: אם כך, זה יוצר לי בעיה בשנתיים.

דוד אזולאי: אם הוא רוצה להעלות הסתייגות בשביל לדבר, אין בעיה.

מרים פרנקל-שור: נמצא לו הסתייגות אחרת ולא הסתייגות מהותית כזאת.

אברהם פורז: הסתייגות לשם החוק.

אברהם פורז: אני יכול להגיד לכם שחבר-הכנסת ליצמן חתום על ההצעה.

דוד אזולאי: גם גפני חתום.

אברהם פורז: מה הוא רוצה?

אברהם פורז: זה כמו הסכם.

אברהם פורז: מי שלא חתום על ההצעה יכול להגיש הסתייגות.

דוד אזולאי: אם זה החוק, אני אלך לפי החוק ולא אזוז ממנו.

דוד אזולאי: זה מה שמחייב אותי.

אברהם פורז: מי שלא חבר הוועדה ולסיעתו אין נציגות, הוא יכול להסתייג.

אברהם פורז: אבל מי שחבר הוועדה ולסיעתו יש נציג בוועדה, רק ברשות הוועדה הוא יכול להגיש הסתייגות.

אברהם פורז: לחבר-הכנסת ליצמן יש זכות להגיש הסתייגות כי הוא חבר הוועדה.

אברהם פורז: לחבר-הכנסת גפני אין זכות להגיש הסתייגות אלא ברשות הוועדה, כי הוא לא חבר הוועדה ולסיעתו יש נציג.

אברהם פורז: פרט לזה הוא חתום על ההצעה.

אברהם פורז: זה הסכם.

יולי יואל אדלשטיין: מה הוא רוצה?

אברהם פורז: אני לא יודע מה הוא רוצה.

אברהם פורז: אני גם לא רוצה לשמוע מה הוא רוצה.

אברהם פורז: אם נתחיל לפתוח את זה כאן, לכל אחד יש מה להגיד.

דוד אזולאי: גם לי יש מה להגיד על אף שחתמתי.

דוד אזולאי: חבר-הכנסת פורז, אני בודק מבחינה חוקית ואפעל על פי ההוראות.

אברהם פורז: הישיבה הזאת נקבעה כדין לשעה שמונה וחצי.

אברהם פורז: אנחנו נמצאים כמעט בסוף הישיבה.

אברהם פורז: האיש לא בא.

אברהם פורז: הוא לא הגיש הסתייגות, נגמר העניין.

אברהם פורז: הוא לא יכול להסתייג.

אברהם פורז: בוא נחליט להעלות את הצעת החוק לקריאה שנייה ושלישית.

דוד אזולאי: אם הוא רוצה להגיש הסתייגות בשביל לדבר, אני אתן.

אברהם פורז: תיתן לו הסתייגות לשם החוק, אבל לא לשינוי מועדים כי זו הסכמה קשה.

אברהם פורז: אגב, חבר-הכנסת ליצמן היה שותף להסכמה הזאת.

דוד אזולאי: נכון.

דוד אזולאי: חבר-הכנסת גפני מגיש הסתייגות, אחר-כך הוא יוריד אותה כי הוא רוצה להראות לציבור הלא דתי שיש דברים שפוגעים בנו ולמרות הכל ויתרנו עליהם.

דוד אזולאי: חבר-הכנסת פורז, אני מתחייב שאם ההסתייגות הזאת עוברת, אני מחזיר את החוק לוועדה.

דוד אזולאי: אני מודיע שאנחנו נעלה את שתי ההסתייגויות של חבר-הכנסת גפני בנושא נץ החמה.

מרים פרנקל-שור: בשנת תשס"ב, מועד הסיום, לפי ההסתייגות של חבר-הכנסת גפני, יהיה ז' בתשרי.

מרים פרנקל-שור: בתשס"ג, מועד ההתחלה יהיה ט"ז בניסן.

אברהם פורז: הכל בכפוף לזה שהוא התחייב בפני היושב-ראש להסיר את ההסתייגויות.

יחזקאל לביא: מתי העניין יעלה במליאה?

דוד אזולאי: היום.

יחזקאל לביא: אני אגיד לך למה, כי אני עובר את הזמן שבו אני חייב להודיע לחברות התעופה.

דוד אזולאי: אני מעמיד את הצעת חוק קביעת הזמן (הוראת שעה), התש"ס-2000 בנוסח כפי שהוגש, אין שום שינויים, להצבעה.

דוד אזולאי: מי בעד , מי נגד?

דוד אזולאי: ה צ ב ע ה בעד הצעת החוק - 3 נגד - אין נמנעים - אין הצעת חוק קביעת הזמן (הוראת שעה), התש"ס-2000 נתקבלה.

דוד אזולאי: כולם בעד, אין נגד, אין נמנעים, תודה רבה.

דוד אזולאי: אין הסתייגויות פרט להסתייגויות של חבר-הכנסת גפני ופורז לשם החוק.

דוד אזולאי: תודה רבה.

דוד אזולאי: ישיבה זו נעולה.